32003R2118
L 318/5
JURNALUL OFÍCIAL AL UNIUNII EUROPENE
REGULAMENTUL (CE) NR. 2118/2003 AL COMISIEI
din 2 decembrie 2003
de modificare a Regulamentului (CE) nr. 1420/1999 al Consiliului și a Regulamentului (CE) nr. 1547/1999 al Comisiei cu privire la transporturile de anumite tipuri de deșeuri către Tanzania și către Serbia și Muntenegru
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în, înspre și dinspre Comunitatea Europeană (1), astfel cum a fost modificat ultima dată prin Regulamentul (CE) nr. 2557/2001 al Comisiei (2), în special articolul 17 alineatul (3),
având în vedere Regulamentul (CE) nr. 1420/1999 al Consiliului din 29 aprilie 1999 de stabilire a normelor și procedurilor comune care trebuie aplicate transporturilor de anumite tipuri de deșeuri către anumite țări nemembre ale OCDE (3), astfel cum a fost modificat ultima dată prin Regulamentul (CE) nr. 2243/2001 al Comisiei (4), în special articolul 3 alineatul (5),
întrucât:
(1)
La 21 octombrie 2002, Comisia a transmis o notă verbală autorităților Republicii Federale Iugoslavia întrebând dacă țara respectivă ar accepta exporturile din Comunitate de deșeuri nepericuloase destinate recuperării și, în cazul unui răspuns afirmativ, ce procedură de control s-ar aplica, după caz.
(2)
În răspunsul său din 30 ianuarie 2003, Serbia și Muntenegru a informat Comunitatea că importurile din Comunitate de deșeuri care sunt prevăzute în anexa II la Regulamentul (CEE) nr. 259/93 sunt acceptate și nu se aplică nici o procedură de control. Întrucât fosta Republică Federală Iugoslavia și-a schimbat recent constituția și denumirea în „Serbia și Muntenegru”, cererea [privind includerea tuturor deșeurilor în anexa D la Regulamentul (CE) nr. 1547/1999 al Comisiei (5), astfel cum a fost modificat ultima dată prin Regulamentul (CE) nr. 2243/2001 (4) ] trebuie să determine inserarea unei noi rubrici purtând noua denumire a țării.
(3)
La 27 februarie 2003, Tanzania a informat oficial Comisia cu privire la modificarea procedurii aplicabile importurilor din Comunitate de deșeuri destinate recuperării. Importurile de deșeuri de tipul GE 010 ex 7001 00 nu mai sunt interzise și fac numai obiectul procedurilor aplicate tranzacțiilor comerciale obișnuite.
(4)
În conformitate cu articolul 17 alineatul (3) din Regulamentul (CEE) nr. 259/93, comitetul instituit în conformitate cu articolul 18 din Directiva 75/442/CEE a Consiliului din 15 iulie 2007 privind deșeurile (6), astfel cum a fost modificată ultima dată prin Decizia 96/350/CE a Comisiei (7), a fost informat la 30 aprilie 2003 cu privire la cererea oficială a Tanzaniei și cu privire la cererea oficială a Serbiei și Muntenegrului.
(5)
Pentru a lua în considerare noua situație a acestor țări, este necesară modificarea concomitentă a Regulamentului (CE) nr. 1420/1999 și a Regulamentului (CE) nr. 1547/1999.
(6)
Măsurile prevăzute de prezentul regulament sunt conforme cu avizul comitetului instituit în conformitate cu articolul 18 din Directiva 75/442/CEE,
ADOPTĂ PREZENTUL REGULAMENT:
Articolul 1
Anexa D la Regulamentul (CE) nr. 1547/1999 se modifică în conformitate cu anexa I la prezentul regulament.
Articolul 2
Anexa A la Regulamentul (CE) nr. 1420/1999 se modifică în conformitate cu anexa II la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 decembrie 2003.